SKRIFTLIG FORESPØRGSEL E-3255/00

af Brice Hortefeux (PPE-DE) til Kommissionen

(20. oktober 2000)

Om: Ændring af postdirektivet oprettelse af en udligningsfond

Med henblik på den betydelig nedskæring af antallet af posttjenester, der kan gives eneret på, (Kommissionens forslag af 30. maj 2000 KOM(2000) 319) lader det til, at Europa-Kommissionen har stor tillid til, at udligningsfonden kan opretholde finansieringen af befordringspligten.

Kommissionen angiver imidlertid ikke nærmere, hvorledes denne udligningsfond skal fungere, til forskel for hvad der er tilfældet for telekommunikationssektoren, hvor principperne er nøje anført i forslagene til direktiv.

1. Kan Kommissionen oplyse, hvad der ligger til grund for tanken om at oprette denne udligningsfond? Kan den nærmere angive, hvordan den skal fungere og finansieres på lang sigt?

2. Vil oprettelsen af denne udligningsfond være nok til at sikre kvaliteten i posttjenesten i landområder og områder med ringe befolkningstæthed?

3. Vil oprettelsen af denne fond gøre det muligt at sikre alle brugere lige adgang til posttjeneste, ikke mindst hvad priser angår?

Svar afgivet på Kommissionens vegne af Frederik Bolkestein

(21. november 2000)

1. Udligningsfonden er et af de yderligere midler, som medlemsstaterne i henhold til Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet(1) kan anvende for at finansiere befordringspligttjenesterne. Grundlaget herfor er, at de omkostningsfordelingssystemer, som skal indføres i henhold til direktivet, vil skabe omkostningsgennemsigtighed.

Fem medlemsstater har i deres lovgivning fastsat bestemmelser om en udligningsfond uden dog at etablere en sådan. Kommissionen vil undersøge disse foranstaltninger, idet der er tale om statsstøtte, som skal opfylde konkurrencebestemmelserne. På grundlag heraf kan Kommissionen eventuelt foreslå yderligere principper, der skal anvendes på disse udligningsfonde, således som det er sket i telekommunikationssektoren.

Det forekommer dog ikke rimeligt nu at foretage en teoretisk undersøgelse af, hvordan en udligningsfond fungerer, idet der er i direktiv 97/67/EF allerede er fastsat kriterier for en sådan foranstaltning (artikel 9).

2. I det gældende direktiv er befordringspligten fastsat som det minimum, som skal sikres i hver medlemsstat. Det vil sandsynligvis i de fleste tilfælde ikke være nødvendigt at sætte en udligningsfond i værk for at sikre, at befordringspligten opfyldes, eftersom forslaget til Europa-Parlamentets og Rådets direktiv om ændring af direktiv 97/67/EF for så vidt angår yderligere åbning af Fællesskabets marked for posttjenester fastsætter, at 50 % af de befordringspligtige virksomheders indtægter fra posttjenester fortsat kan anvendes på eneretsområdet, hvis det er nødvendigt.

3. Ja. Kombinationen af en eller flere af de foranstaltninger, der er fastsat i direktivet, med henblik på at sikre, at befordringspligten opfyldes (eneretsområdet, licenser, omkostningsbestemte takster, udligningsfond) vil være en garanti for, at alle brugere har lige adgang til posttjenester.

(1) EFT L 15 af 21.1.1998.